Karlstadtin sijainti Main-Spessartin piirikunnassa. Pienemmässä kuvassa piirikunnan sijainti Baijerin osavaltiossa.
**Karlstadt** on kaupunki Main-Spessartin piirikunnassa Baijerin osavaltiossa eteläisessä Saksassa. Se kuuluu Baijerin luoteisosan kattavaan Unterfrankenin alueeseen.

Maantiede
---------

Karlstadt sijaitsee Frankenin viininviljelyalueella Main-joen varrella. Linnuntie-etäisyys Münchenistä on 240 kilometriä luoteeseen. Vastaava etäisyys Frankfurt am Mainista on 80 kilometriä itäkaakkoon ja Würzburgista 22 kilometriä luoteeseen.

Karlstadtin kantakaupunki on Karlstadt. Siihen liitettiin 1970-luvulla maalaiskunnat Gambach, Heßlar, Karlburg, Laudenbach, Mühlbach, Rohrbach, Stadelhofen, Stetten ja Wiesenfeld. Karlstadtin naapurikaupunkeja ovat Lohr am Main lännessä ja Arnstein idässä.

Historia
--------

Karlstadtin historiallinen raatihuone
Piispa Konrad von Querfurt perusti Karlstadtin 1100-luvun lopulla, ja ensimmäinen asiakirjamaininta paikkakunnasta on vuodelta 1225. Vuosi 1475 jäi aikakirjoihin ruttovuotena (Pestjahr): kulkutautiin menehtyi 700 ihmistä. Ruotsin joukot miehittivät Karlstadtia kolmikymmenvuotisen sodan aikana 1631–1634. Karlstadt oli 1806–1814 osa Frankenin suurherttuakuntaa, minkä jälkeen se liittyi lopullisesti Baijeriin. 1300-luvun alussa valmistunutta kaupungin puolustusmuuria purettiin 1800-luvun kuluessa. Karlstadtin rautatieasema avattiin 1854, seuraavina vuosikymmeninä kaupunki teollistui. Vuonna 1973 Karlstadtista tehtiin Main-Spessartin piirikunnan hallintokaupunki.

Karlstadtin vanhakaupunki on merkittävä historiallinen kokonaisuus. Keskustorin (Marktplatz) reunalla sijaitsee muun muassa raatihuone vuodelta 1422. Raatihuoneen tuntumassa sijaitsee keskiaikainen kirkko St. Andreas. Kaupunginmuurista on säilynyt suuri osa portteineen ja torneineen.

Talous ja liikenne
------------------

Karlstadtin elinkeinot painottuvat palveluihin (vähittäiskauppa, terveydenhoito, matkailu) ja teollisuuteen. Viininviljelyn taloudellinen merkitys on vähäinen, mutta sen kulttuurinen merkitys on suuri.

Karlstadtin rautatieasema, Bahnhof Karlstadt (Main), sijaitsee rataosuudella Würzburg–Aschaffenburg. Bundesstraße 26 ja Bundesstraße 27 risteävät Karlstadtissa. Lähimmät moottoritiet ovat BAB 3 ja BAB 7.

Viitteet
--------

1. ↑  Bevölkerung: Gemeinden, Stichtage *Statistikdaten.bayern.de*. Bayerisches Landesamt für Statistik. Viitattu 23.7.2021. (saksaksi)
2. ↑  Entfernung von Karlstadt, Bayern, DEU nach\_ *Luftlinie.org*. Viitattu 23.7.2021. (saksaksi)
3. ↑  Stadtgeschichte *Karlstadt.de*. Stadt Karlstadt. Viitattu 23.7.2021. (saksaksi)
4. ↑  Historische Gebäude *Karlstadt.de*. Stadt Karlstadt. Viitattu 23.7.2021. (saksaksi)
5. ↑  Zahlen, Daten, Fakten *Karlstadt.de*. Stadt Karlstadt. Viitattu 23.7.2021. (saksaksi)

Aiheesta muualla
----------------

* Karlstadt, Baijeri, Saksa — Sunrise, Sunset, and Daylength

CommonsCommons
Wikimedia Commonsissa on kuvia tai muita tiedostoja aiheesta **Karlstadt**.
Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: de:Karlstadt 

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
	+ 2

 |
|  |
| Kansalliset | 
* Saksa
* Israel
* Yhdysvallat
* Tšekki

 |
|  |
| Maantieteelliset | 
* MusicBrainz area

 |

 |